《和南塘食荔叹》
宋代·刘克庄

君欲和诗无匆匆，唱首天下文章公。
今年荔子况倍熟，亭亭锦盖高张空。
猿偷鸦啄牧童采，林间残颗犹殷红。
在昔唐家充岁贡，吟讽何止杜陵翁。
南穷交州西蜀土，快马驮送如飞龙。
绛裳冰肌初照眼，玉环一笑恩光浓。
惟闽以远幸免涴，一颗不到温泉宫。
自从陈紫无真本，皱玉晚出尤称雄。
迩来鸡舌擅瑰玮，赞香誉味万喙同。
麟台仙人亲题品，天为此果开遭逢。
乃知微物似有数，声价亦与时污隆。
列圣俭德被华戎，微如淮白不敢供。
奈何置驿奉私室，安得木铎观民风。
山蹊谷堑日力穷，血肩踠足驰筠龙。
请公移此食荔叹，置在薰风殿阁中。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。